የወ/መ/ቁጥር 124316

የልደታ ምድብ 5ኛ ወንጀል ችሎት

ሰኔ 10 ቀን 2002 ዓ.ም

ዳኛ ውበቱ አሰፋ

ከሳሽ፡ የፌደራል ዐ/ሕግ - አቶ መሳይ ተድላ ቀረቡ

ተከሳሽ፡ አቶ ባህሩ ዋበላ ራህመቶ - ከጠበቃ አቶ ተማም አባቡልጉ ጋር ቀረቡ


መዝገቡ ተመርምሮ የሚከተለው ፍርድ ተሰጠ፡፡

ፍርድ


ዐ/ሕግ ሐምሌ 30 ቀን 2000 ዓ.ም በተፃፈ የወንጀል ክስ አቤቱታ ተከሳሽ በ1996 ዓ.ም የወጣውን የወንጀል ሕግ አንቀፅ 346 ላይ የተደነገገውን በመተላለፍ በመጋቢት 04 ቀን 2000 ዓ.ም ከቀኑ 9፡00 ሰዓት ሲሆን በአዲስ ከተማ ክፍለ ከተማ ቀበሌ 01/02/03 ክልል ልዩ ቦታው አሜሪካን ግቢ አካባቢ በቤት ቁጥር 067/1 ውስጥ ፍቃድ ሳይኖረው የውጭ አገር ገንዘብ በመመንዘሩና ብዛት ያላቸው የስምንት የውጭ አገርና የሀገር ውስጥ ገንዘብ አከማችቶ የተገኘ በመሆኑ በፈፀመው በጥሬ ገንዘብና በውጭ አገር ገንዘብ በሕገወጥ መንገድ ወንጀል ተከሷል በማለት ያቀረበ ሲሆነ የዐ/ሕግ የክስ አቤቱታ ለተከሳሽ ደርሷቸውና ተነቦላቸው ከተረዱት በኋላ ክሱን ሳይቃወሙ፤ ድርጊቱን አልፈፀምኩም፤ ጥፋተኛም አይደለሁም ብለው ክደው በመከራከራቸው ዐ/ሕግ ሁለት ምስክሮችን እና የሰነድ ማስረጃ አቅርቦ ያሰማ ሲሆን ምስክሮቹ በሰጡት ቃል በክሱ ላይ በተመለከተው ቀን፤ ሰዓትና ቦታ በወቅቱ በተከሳሽ ሱቅ ሕገወጥ የሆነ የገንዘብ ምንዛሬ ይሰራሉ ተብሎ ከፍ/ቤት የመበርበሪያ ትዕዛዝ የያዙ የፖሊስ አባለት ባሉበት የአሁን ምስክሮች በታዛቢነት ተገኝተው የተመለከቱ ሲሆን በዚህም ወቅት ቤቱ ውስጥ በመግባት ፍተሻ ሲያደርጉ በክሱ ላይ በተገለፀው መልኩ የስምንት የውጭ አገራት ገንዘብ በሱቁ በተለያዩ ቦታዎች ማለትም በመሳቢያዎችና በካርቶን ነገር ውስጥ ተቀምጠው እንደተገኙና ይህን ገንዘብ ይዘው መሄዳቸውን ሲያስረዱ፤ ተከሳሽ በወንጀለኛ መቅጫ ሕግ ሥነ ሥርዓት ቁጥር 27(2) መሰረት በፖሊስ ጣቢያ ቀርበው በሰጡት ቃልም በክሱ ላይ የተመለከተውን የውጭ አገራት ገንዘብ መመንዘር ስራውን ሲያከናውኑ እንደነበር አምነው ቃላቸውን ሰጥተዋል፡፡ ከዚህ ሌላ የውጭ አገራት ገንዘብን የመመንዘር ሥራ ለግለሰቦች ያልተፈቀደ መሆኑን የኢትዮጵያ ብሄራዊ ባንክ የፃፈውን ደብዳቤ ዐ/ሕግ አያይዞ አቅርቧል፡፡ ፍ/ቤቱም እነዚህን ማስረጃዎች መርምሮ የዐ/ሕግ የሰነድና የሰው ማስረጃዎች እንደ ዐ/ሕግ ክስ ያስረዱ ስለሆነ ተከሳሽ በወንጀል ሕግ አንቀፅ 346 ስር እንዲከላከሉ በወንጀለኛ መቅጫ ሕግ ሥነ ሥርዓት ቁጥር 142(1) መሰረት ታዟል፡፡


ተከሳሽም እከላከላለሁ ብለው ሚያዝያ 18 ቀን 2002 ዓ.ም የተፃፈ ሁለት ገፅ ያቀረቡ ሲሆን ይዘቱም የዐ/ሕግ ምስክሮች የገለፁት እና በሕጉ ላይ የተገለፀው አንድ አይነት ባለመሆኑ በነፃ እንድሰናበት፤ በሕጉ ላይ የተደነገገውን ድንጋጌ ተከሳሽ አልጣሰም፤ በውጭ አገር ገንዘብ እየነገድኩ የነበረ ስለመሆኑ አንዳቸውም ማስረጃዎች አላረጋገጡም፤ የውጭ አገርን ገንዘብ ይዞ መገኘትም ወንጀል አይደለም፤ የኢትዮጵያ ብርንም ይዞ መገኘት ወንጀል ስለመሆኑ የተጠቀሰ ድንጋጌም የለም፤ በአጠቃላይ የዐ/ሕግ ማስረጃዎች ከጥርጣሬ በፀዳ መልኩ ተከሳሽ የወንጀል ድርጊት መፈፀማቸውን ያላስረዱ በመሆኑ በነፃ እንድንሰናበት በማለት ፅሑፎን አጠቃለዋል፡፡


ፍ/ቤቱም ተከሳሽ በዐ/ሕግ በኩል የቀረበበትን ክስና ማስረጃ አስተባብሏል ወይ የሚለወን ነጥብ የመረመረ ሲሆን የወንጀል ሕግ አንቀፅ 346 ርዕሱ በወርቅ፤ በጥሬ ገንዘብ እና በውጭ አገር ገንዘብ በሕገወጥ መንገድ መነገድ የሚል ሲሆን በውስጡ ግን ዝርዝር ነገሮችን የያዘ ነው፡፡ ከእነዚህ ውስጥ ማናቸውንም የውጭ አገር ገንዘብ፤ ፈቃድ ሳኖረው ወይም ሕግን በመጣስ የገዛ፤ ከውጭ አገር ያስመጣ ወይም ወደ ውጭ አገር የላከ፤ በአደራ አስቀማጭነት የተቀበለ፤ ያስቀመጠ፤ የመነዘረ፤ የሸጠ ወይም ለሽያጭ ያቀረበ እንደሆነ ተብሎ የተደነገገ ሲሆን እነዚህ የተለያዩ ድርጊቶች በሕገወጥ መንገድ መነገድ ድርጊቶች ተብለው የተደነገጉ እና ወንጀል መሆናቸው ተደነግጓል፡፡ የተከሳሽን ድርጊት ከዚህ አንፃር ስንመዝነው ተከሳሽ በሱቃቸው ውስጥ የ21 የውጭ አገራት ገንዘቦች የተገኙ ሲሆን ይህ ደግሞ የውጭ አገራት ገንዘብን የማስቀመጥ ድርጊት ስለሆነ በወንጀል ሕግ አንቀፅ 346 ውስጥ የሚካተት ድርጊት ነው፡፡ ከዚህ ሌላ ተከሳሽ በፖሊስ ጣቢያ ቀርበው በሰጡት ቃል እነዚህን የተለያዩ አገራት ገንዘቦች ሲመነዝሩ እንደነበረ ያመኑ ስለሆነ በዚህ በድንጋጌው ስር የሚካተት ድርጊት ነው፡፡ የኢትዮጵያ ብር ተብሎ የተገለፀውን በተመለከተ ተከሳሽ በሱቁ ውስጥ ሕገወጥ በሆነ መልኩ የውጭ አገራት ገንዘቦችን እየመነዘሩ ስለሆነ ይህ ገንዘብም ለዚሁ ለሕገወጥ ስራው የሚያገለግል ወይም የሕገወጥ ስራው ውጤት ነው ከሚባል በስተቀር የግሌ ገንዘብ ነው የሚለው ተቀባይነት ያለው አይደለም፡፡ ተከሳሽ ከዚህ በላይ የተገለፁትን ሕገወጥ ድርጊቶች አለመፈፀማቸውን፤ በክሱ ላይ የተገለፁት የውጭ አገራት ገንዘቦች በሱቃቸው የተገኙበት ሁኔታ ተከሳሽን አያስጠይቅም ወይም ሕጋዊ ፍቃድ ነበረኝ የሚል፤ እንዲሁም በፖሊስ ጣቢያ ተከሳሽ ቀርበው ድርጊቱን መፈፀማቸውን ያመኑበትን ድርጊት የማስተባበያ አንድም ማስረጃ ያላቀረቡ ስለሆነ ተከሳሽን በወንጀል ሕግ አንቀፅ 346 ስር ጥፋተኛ ናቸው በማለት በወንጀለኛ መቅጫ ሕግ ሥነ ሥርዓት ቁጥር 149(1) መሰረት ተወስኗል፡፡

የቅጣት አስተያየት

ዐ/ሕግ፡ የቅጣት ማክበጃና ማቅለያ የለንም፤ ነገር ግን ተከሳሽ የፈፀመው የወንጀል 

       ድርጊት የአገርን ኢኮኖሚ የሚጎዳ በመሆኑ፤ ይሄው ከግንዛቤ ገብቶ 

       እንዲወሰን እንዲሁም ገንዘቡ እንዲወረስ በማለት አመልክቶ፤ የውጭ 

       አገር የሆኑት ገንዘቦች እንዲወረሱ እንዲታዘዝ በማለት አመለከተ፡፡
ተከሳሽ፡ ዕድሜዬ 28 ዓመት ነው፤ የትምህርት ደረጃዬ 10ኛ ክፍል ነው፤

        ባለትዳርና የሁለት አካለመጠን ያላደረሱ ልጆች አባት ነኝ፤ የወር

        ገቢዬም በድላላ ስራ ከብር 500-600 ድረስ ነው በማለት ሲያመለክት 

        ጠበቃቸው ደግሞ ባቀረቡት አስተያየት ተከሳሽ ለበርካታ ጊዜ ፍ/ቤት

        መመላለሳቸው፤ ዕድሜያቸው ወጣት መሆናቸው፤ የትምህርት ደረጃቸው

        ዝቅተኛ መሆኑ፤ የራሳቸውን ቤተሰብና ሌሎችንም የሚረዱና

        የሚያስተዳድሩ መሆኑ፤ ወደፊት መልካም ዜጋ ለመሆን ዝግጁ 

        መሆናቸው፤ ከዚህ በፊት በሌላ ድርጊት በሌላ ወንጀል የማይታወቁ
        መሆኑ ፍ/ቤቱ ከግንዛቤ በማስገባት በተከሳሽ ላይ ዝቅተኛ ቅጣት 
        በመጣል፤ ቅጣቱንም በገደብ እንዲያግድልን እንዲሁም በዚህ ጉዳይ
        አራት ወራት ያህል የታሰሩ ስለሆነ ይሄው በቂ ነው እንዲባሉ ብለው

       ገንዘቡን በተመለከተ ደግሞ የኢትዮጵያ ብሩ የግል ገንዘቤና ከወንጀል 

       ድርጊቱ ጋር የማይያያዝ ስለሆነ እንዲመለስልኝ፤ በቤቱ(በሱቁ) ውስጥም

       ፍቃድ ያለው ንግድ እያካሄድኩበት ነው ያለሁት፤ ይህም የኢትዮጵያው 

       ገንዘብ የግሌ መሆኑን ያሳያል በማለት አመልክተዋል፡፡
ፍ/ቤቱ ጉዳዩን መርምሮ የሚከተለውን ቅጣት ወስኗል፡፡

ውሳኔ


በወንጀል አድራጊ ላይ የሚወሰነው ቅጣት ወንጀል ሕጉን ግብና ዓላማ በሚያሳካ መልኩ ሊሆን እንደሚገባ የታመነ ነው፡፡ በዚህም መሰረት የወንጀል ሕግ ዓላማ ለጠቅላላው ጥቅም ሲባል የአገሪቱን መንግስት፤ የነዋሪዎቿን ሰላም፤ ደህንነት፤ ሥርዓት፤ መብትና ጥቅም መጠበቅና ማረጋገጥ ነው፡፡


የወንጀል ሕግ ግብ ደግሞ በዋናነት ስለወንጀሎችና ስለቅጣታቸው በቅድሚያ ማስጠንቀቂያ በመስጠት ወንጀል እንዳይፈፀም መከላከል ሲሆን፤ ሕጉን ተላልፈው ወንጀል የሚፈፅሙትን ደግሞ ተቀጥተው ሌሎች ወንጀል እንዳይፈፅሙ፤ እንዲቆጠቡና ለሌሎች ማስተማሪያ እንዲሆኑ ወይም እንዲታረሙ በማድረግ ወይም ተጨማሪ ወንጀሎች እንዳይፈፀሙ እርምጃዎች እንዲወሰድባቸው ማድረግ ስለመሆኑ በ1996 ዓ.ም ከወጣው የኢ.ፌ.ዲ.ሪ.የወንጀል ሕግ አንቀፅ 1 ድንጋጌ ለመገንዘብ ይቻላል፡፡


የወንጀል ሕጉን ግብና ዓላማ ለማሳካት ፍ/ቤቱ በወንጀለኛው ላይ የሚወስነው ቅጣት በአንድ በኩል ወጥነትን፤ ተመዛዛኝነትን እና ፍትሀዊነትን ለማረጋገጥ በሌላ በኩል ደግሞ የወንጀል አድራጊውን ግላዊ ባህሪና የወንጀል አፈፃፀም ክብደት መዝኖ ቅጣት ለመወሰን እንዲያስችል ታስቦ የወጣውን የፌደራል ጠቅላይ ፍ/ቤት የወንጀል ቅጣት አወሳሰን መመሪያ ቁጥር 1/2002 እና የወንጀል ሕጉን ድንጋጌዎች መሰረት ተደርጎ የሚከተለው ቅጣት ተወስኗል፡፡


ተከሳሹ አሁን ጥፋተኛ የተባለበት በ1996 ዓ.ም የወጣው የወንጀል ሕግ አንቀፅ 346 /በህገወጥ መንገድ መነገድ ወንጀል ገና ደረጃ ያልወጣለት በመሆኑ የወንጀል ደረጃ እና እርከን የሚወሰነው በቅጣት አወሳሰን መመሪያው አንቀፅ 13 መሰረት ነው፡፡ የደረጃ አወሳሰኑም ማክበጃውና ማቅለያው ታሳቢ ከመደረጉ በፊት በወንጀሉ ክብደትና አፈፃፀም መሰረት እንደሚወሰን መመሪያው በደነገገው መሰረት ደረጃው በሦስት ደረጃዎች ሀ. ዝቅተኛ፤ ለ. መካከለኛ እና ሐ. ከባድ ደረጃ በማለት ይለያል፡፡


ፍ/ቤቱም በወንጀሉ ክብደትና አፈፃፀም መሰረት ወንጀሉ የተፈፀመበት የውጭ ሀገር መጠኑ ከክሱ ላይ እንደተገለፀው ዝቅተኛ በመሆኑ፤ የተያዙት የውጭ አገር ገንዘቦችም የጥቂት አገሮች ስለሆና ተከሳሽ በወቅቱ የተያዘው በውጭ አገር ምንዛሬ ሲያካሂድ ሳይሆን በሱቁ ውስጥ አስቀምጦ ስለሆነ የወንጀሉ ደረጃ ዝቅተኛ ነው ተብሎ ተወስኗል፡፡ 


በወጣው ደረጃ መሰረት እርከን ለመወሰን በሕጉ አንቀፅ 346 ለወንጀሉ የተቀመጠው መነሻና መድረሻ ከአንድ ዓመት ፅኑ እስራት እስከ አስር ዓመት ፅኑ እስራት እና ከብር 50,000.00(ሃምሳ ሺህ ብር) በማይበልጥ መቀጮ ሲሆን፤ ቅጣቶቹ የእስራትና የገንዘብ ስለሆኑ ሁለቱም የቅጣት አይነቶች በቅጣት አወሳሰን መመሪያው መሰረት ለየራሳቸው መሰራት አለባቸው፡፡ በዚህም መሰረት የእስራት ቅጣቱን በቅድሚያ ስንወስደው የቅጣት እርዝመት ለአራት ተከፍሎ ስሌቱን በመስራት የተገኘው ውጤት ዝቀተኛ ደረጃ የሚለው የሚወድቀው ከአንድ ዓመት እስከ ሦስት ዓመት ተኩል ባለው መካከል ስለሆነ በመመሪያው አንቀፅ 13(7) መሰረት አንድ ዓመት ከአምስት ወር ፅኑ እስራት መነሻ ቅጣት ተብሎ ተወስኗል፡፡


ይህ በፍ/ቤቱ የተወሰነው መነሻ ቅጣት በአባሪ 1 እርከን 10 ላይ የሚታይ ሲሆን ፍቅደ ስልጣኑም/range/ ከአንድ ዓመት ከስድስት ወር እስከ አንድ ዓመት ከአስር ወር እስራት የሚያስቀጣ ሲሆን በፍ/ቤቱ የተወሰነው መነሻ ቅጣት አንድ ዓመት ከስምንት ወር ፅኑ እስራት ነው፡፡


ከዚህ በመነሳት የግራቀኙን የቅጣት አስተያየት አመዛዝኖ ለመወሰን ዐ/ሕግ በተጠየቀው መሰረት የቅጣት ማክበጃ ምክንያት ስላላቀረበ ፍ/ቤቱ የመነሻ ቅጣት እርከኑን ከፍ አላደረገውም፡፡ በሌላ በኩል ተከሳሽም የቅጣት አስተያየት እንዲያቀርቡ ተጠይቀው በወንጀል ሕግ አንቀፅ 82 መሰረት በማስረጃ የተደገፈ የቅጣት ማቅለያ ምክንያት ያላረቡ በመሆኑና በወንጀል ሕግ አንቀፅ
 86 መሰረት ፍ/ቤቱ ልዩ ማቅለያ ያላገኘ ስለሆነ እንዲሁም ተከሳሽ ያቀረባች የቅጣት አስተያየት ፍ/ቤቱ በፍቅድ ስልጣኑ ውስጥ ለመንሸራሸር የሚረዱ እንጅ የቅጣት ማቅለያዎች ባለመሆናቸው ፍ/ቤቱ የመነሻ ቅጣት እርከኑን ዝቅ አላደረገውም፡፡ በመሆኑም በቅጣት አወሳሰን መመሪያው አባሪ አንድ እርከን አስር ላይ የተገለፀው መሰረት ተደርጎ የተወሰነውን ቅጣት ፍ/ቤቱ እንዳለ ወስዶታል፡፡ 

በሌላ በኩል የገንዘብ መቀጮውን በተመለከተ ቅጣቱ የሚወሰነው በቅጣት አወሳሰን መመሪያው አንቀፅ 13(10) መሰረት በመሆኑ፤ የወንጀሉ ደረጃ ዝቅተኛ ተብሎ የተወሰነ ስለሆነ፤ ይህ ከሆነ ደግሞ በሕጉ ከተመለከተው ጣሪያ ብር ሃምሳ ሺህ ብር ላይ ሁለት ሦስተኛውን በመቀነስ በሚገኘው ውጤት ጣሪያ ሳይበልጥ የሚወሰን ሲሆን የብር ሃምሳ ሺህ ሁለት ሦስተኛ ሰላሳ ሦስት ሺህ ሦስት መቶ ሰላሳ ሦስት ስለሆነ ይህ መጠን ከብር ሀምሳ ሺህ ላይ ሲቀነስ የሚመጣው ውጤት አስራ ስድስት ሺህ ስድስት መቶ ስልሳ ሰባት ስለሆነ ፍ/ቤቱም ከዚህ ገንዘብ ሳይበልጥ ቅጣቱ ይወሰናል፡፡ በዚህም መሰረት ፍ/ቤቱ ከተከሳሽ ገቢ አንፃር ያርመዋል፤ ያስተምረዋል ብሎ ባመነበት በብር 10,000.00(አስር ሺህ ብር) መቀጮ እንዲቀጣ ተወስኗል፡፡

ስለሆነም ከላይ እንደተገለፀው ቅጣቱ በአባሪ አንድ እርከን 10 ላይ በተመለከተውና በተወሰነው መሰረት የቅጣት ማክበጃና ማቅለያ ባለመኖሩ በአንድ ዓመት ከስምንት ወር ፅኑ እስራት እና በብር 10,000.00(አስር ሺህ ብር) መቀጮ እንዲቀጣ ተወስኗል፡፡

ትዕዛዝ

1ኛ. የአዲስ አበባ ማረሚያ ቤት ተከሳሹ እጁ ከተያዘበት ጊዜ ጀምሮ በማሰብ 
    የተወሰነውን  የእስራት ቅጣት እንዲያስፈፅም ታዟል፡፡ ተከሳሽ ከዚህ ቀደም 

    በዚሁ ጉዳይ በማረሚያ ቤት ለአራት ወራት ያህል ታስረናል በማለት የገለፀ
    ስለሆነ ይህንኑ በማጣራት ታሳቢ በማድረግ እንዲያስፈፅም ማ/ቤቱ ታዟል፡፡
2ኛ. የወንጀል ድርጊቱ በተፈፀመ ጊዜ ከተከሳሽ ሱቅ የተያዙትና በኢትዮጵያ
    ብሔራዊ ባንክ በአደራ የተቀመጠው የውጭ አገሮች ገንዘብ በመንግስት
    እንዲወረሱ ታዟል፡፡ የኢትዮጵያ ገንዘብ ሆኖ ከተከሳሽ ሱቅ የተያዘው ገንዘብ
    ግን ተከሳሽ በሱቁ ውስጥ ይነግዱበት የነበረና ከምንዛሬው ጋር የተያያዘ 
    ስለመሆኑ ዐ/ሕግ ያላስረዳ በመሆኑ ፍ/ቤቱም የህገወጥ መነገድ ወንጀሉ አካል
    ለመሆኑ ለመገመት ስላልቻለና የኢትዮጵያ ገንዘብ መያዝ ደግሞ ወንጀል

    ባለመሆኑ ከተከሳሽ ሱቅ በወቅቱ የተወሰደው ገንዘብ እንዲመለስለት ታዟል፡፡
3ኛ. የይግባኝ መብት እንዳለ በችሎት ተነገረ፡፡

4ኛ. ይህ የቅጣት ውሳኔ ዛሬ ሰኔ 15 ቀነ 2002 ዓ.ም ተነበበ፡፡

5ኛ. በዚህ መዝገብ የተገባ የዋስትና ግዴታ ቀሪ ሆኗል፡፡

6ኛ. መዝገቡ ተዘጋ ወደ መዝገብ ቤት ይመለስ፡፡

